Source: http://www.romgym.ro/campionatele-na%C8%9Bionale-%E2%80%93-2016-individual-%C8%99i-echipe-masculin/
Timestamp: 2019-01-20 22:53:39+00:00

Document:
Campionatele Naționale – 2016, individual și echipe (masculin)
ANDREI MUNTEAN – al 3-lea titlu la individual compus.
DINAMO BUCUREȘTI – al 43-lea trofeu all-time
CLUJ-NAPOCA, 1 iulie 2016. După 36 de ani, gimnastica națională s-a întors la Cluj – aici au mai avut loc edițiile din 1965, 1967, 1969, 1971, 1976, 1979, 1980 -, pentru titlurile masculine și feminine ale ediției 2016 a Campionatului Național Individual Open și Campionatului Național al Reprezentativelor de Club, competiție desfășurată sub egida Federației Române de Gimnastică, în parteneriat cu Primăria Municipiului Cluj-Napoca. Primul act al actualei ediții a fost ”jucat” în moderna Sală din localitate de 29 de gimnaști aflați pe lista de start a concursului masculin, la finalul său urcând pe podium la individual compus Andrei Muntean (Dinamo București), Cristian Bățagă (CSM Bistrița) și Vlad Cotuna (Steaua), ierarhie, în ceea ce privește cluburile, similară și cu cea consemnată la echipe: 1. Dinamo București, 2. CSM Bistrița, 3. Steaua București. În urma întrecerile din această zi au fost desemnați și cei 8 pentru finalele pe aparate, programate duminică.
În ansamblu, concursul s-a ridicat la un nivel acceptabil, în condițiile în care principalii candidați la locurile pentru Jocurile Olimpice de la Rio s-au menajat în mare măsură, nedorind să riște o accidentare, a unor absențe (vezi Marius Berbecar, Alexandru Bănicioiu) sau a lipsei de experință a unor tineri gimnaști, aflați încă la vârsta junioratului. Cu toate acestea, nu se poate omite faptul că au fost consemnate și foarte multe ratări sau exerciții încă departe de ceea ce există ca valoare pe plan internațional (indiferent de categoria de vârstă), chiar și din partea unor sportivi cu pretenții, iar numărul mare de penalizări sau note scăzute reflectă acest lucru.
Cum era de așteptat, disputa pentru întâietate s-a dat între aceiași vechi rivali, și la nivelul echipelor și la individual compus, desigur componenții lotului național luându-și ”partea leului” prin pozițiile ocupate.
Campion în 2012 și 2014, Andrei Muntean l-a avut principal adversar pe Cristian Bățagă, campion, la rându-i, în 2013 și 2015 și pe podium permanent din 2010, ediția 2016 încheindu-se la individual compus cu o nouă rocadă în vârful ierarhiei, dinamovistul Andrei Muntean revenind pe primul loc, obținând victoria la o diferență de 0.234, ca urmare a evoluțiilor, în special, de la inele și sărituri: 85.666 – 85.432, cei doi fiind, de altfel, și singurii cu punctaj peste 85.000. De notat, de asemenea, revenirea lui Vlad Cotuna (83.699) în trio-ul fruntaș, după o pauză de doi ani, pe aceeași treaptă a 3-a a podiumului. La rândul său, Andrei Ursache (81.216 – locul 4) n-a mai prins podiumul, în dreptul său consemnându-se și ratarea de la cal, aparatul său preferat și la care deține titlul, evident cu încrederea că în finala de dumincă va îndrepta situația.
1 MUNTEAN Andrei Dinamo 14,600 13,100 15,066 15,100 14,300 13,500 85,666
2 Bățagă Cristian CSM Bistrița 14,100 13,966 14,800 14,600 14,366 13,600 85,432
3 Cotuna Vlad Steaua 14,700 13,700 14,266 12,900 15,500 12,633 83,699
4 Ursache Andrei Dinamo 13,900 13,166 13,700 13,850 14,000 12,600 81,216
5 Fuerst David CSM Lugoj 13,566 12,433 14,966 13,000 12,700 12,866 79,531
6 Nistor Laurențiu CSM Bistrița 13,000 13,700 13,133 13,800 14,033 11,000 78,666
Să mai menționăm că cele mai mari note pe aparate au fost obținute de Marian Drăgulescu (sol – 14.900), Cristian Bățagă (cal – 13.966), Andrei Muntean (inele – 15.066, sărituri – 14.900), Vlad Cotuna (paralele – 15.500) și Andrei Groza (o plăcută surpriză, în general; bară – 13.966), ei fiind primii care și-au depus candidatura la titlu, dar pe unele aparate nu se poate spune, totuși, că nu există și out-sideri periculoși.
Disputa pentru titlul la echipe s-a dat, conform așteptărilor, între Dinamo București, CSM Bistrița și Steaua București, cu avantaj din plecare pentru dinamoviști, dacă avem în vedere componența formației din Ștefan cel Mare. Cu un total de 249.497, Andrei Muntean, Andrei Ursache, Andrei Groza și Robert Ghiuzan au adus în vitrina clubului cel de al 43-lea trofeu all-time, după șirul început în 1950. De altfel, podiumul 2016 a fost tras la indigo după cel de anul trecut, când ordinea echipelor a fost aceeași cu cea stabilită în sala clujeană. Bistrițenii (Cristian Bățagă, Laurențiu Nistor, Bogdan Necșa, Daniel Rădeanu – revenit în competiții), cu 243.396) și steliștii bucureșteni (Marian Drăgulescu, Vlad Cotuna, Cristian Anghel, Beniamin Cristea), cu 234.098, au rămas destul de mult în urma rivalilor. Dacă dinamoviștii și bistrițenii au fost în întreceri cu două formații, trebuie să constatăm ieșirea din peisaj a celor de la CSM Lugoj, în anii anteriori constant pe podium, ei fiind doar în concursul individual, detașându-se elvețienii David Fürst (la a doua participare la C.N.) şi Emanuel Schuter, prezența acestora fiind urmare a colaborării cu fostul coordonator al lotului naţional, masculin de seniori, Nicuşor Pascu, care în prezent este antrenor la Zurich.
1. Dinamo București 41,566 39,699 42,966 42,200 43,000 40,066 249,497
2 CSM Bistrița 40,000 39,632 41,466 42,500 41,465 38,333 243,396
3 Steaua București 42,033 37,200 36,366 40,300 40,266 37,933 234,098
Sâmbătă, de la ora 16.00, vor avea loc întrecerile fetelor.
Pentru alte amănunte, click aici: Echipe – masculin, Individual compus – masculin, Calificati finale – masculin

References: CSM 
 CSM 
 CSM 
 CSM 
 CSM 
 CSM 
 CSM